༽གནས་སྐབས་ཀྱི་བཀའ་དྲིན་གསོ་ཚུལ་ནི།ལེ་ལན་ཐམས་ཅད་གཅིག་ལ་གདའ་བའི་ལེའུ་ལས།ཚེ་འདིའི་བདེ་སྐྱིད་སྟེར་བར་བྱེད་པའི་དྲིན་ཅན་ཕ་མ་ཡིན།དེས་ན་བྱས་པ་ཤེས་ཤིང་དྲིན་དུ་གཟོ་བར་བྱ༑ཞེས་གསུངས་པ་ལྟར།ཐོག་མ་མེད་པ་ནས་རང་ལ་བདེ་སྐྱིད་སྟེར་མཁན་གྱི་དྲིན་ཆེན་ཨ་མ་ལྟ་བུར་དཀའ་ངལ་གང་ཞིག་འཕྲད་ཀྱང་རང་གི་ལས་དོན་ཆེ་བཞག་ཆུང་བཤོལ་བྱས་ནས་མཐའ་གཅིག་ཏུ་ཨ་མའི་དཀའ་ངལ་དེ་དག་སེལ་ཐབས་ལ་འབད་དགོས་པ་དང་།དུས་རྒྱུན་དུ་ཨ་མའི་བསམ་པ་དང་མཐུན་པའི་ལས་ཀ་བྱེད་པ།སྙན་པའི་གཏམ་སྨྲ་རེས་བྱེད་པ།འཇམ་པའི་གོས་དང་ཞིམ་པའི་ཟས་སོགས་རང་གི་འཁོས་དང་བསྟུན་ནས་ཕན་བདེ་གང་ཐུབ་གང་ལྕོགས་ཀྱིས་བསྒྲུབ་དགོས་པ་ཡིན།དེ་བཞིན་དུ་རང་གི་ཕ་དང་།སེམས་ཅན་གཞན་མཐའ་དག་ལའང་དེ་དེ་བཞིན་དུ་ཕན་བདེ་བསྒྲུབ་དགོས།དེ་ལྟར་ཕ་མ་རྣམས་ལ་ཟས་དང་།སྐོམ།གོས།མལ་ཆ།སྟན་ལ་སོགས་པ་དག་གིས་བཀུར་སྟི་བསྒྲུབ་ན་མཁས་པ་དག་གིས་སྨད་པ་མི་འགྱུར་ལ།ཤི་ནའང་མཐོ་རིས་སུ་འགྲོ་བ་ཡིན།ཕ་མའི་མདོ་ལས།ཕ་མ་དག་ལ་བཀུར་བྱས་པ།།དེས་ན་མཁས་པ་དེ་དག་ནི།།འདིར་ཡང་སྨད་པ་མེད་འགྱུར་ལ།།ཤི་ནའང་མཐོ་རིས་འགྲོ་བར་འགྱུར།།ཞེས་གསུངས་པ་དང་།སེམས་ཅན་གང་ཞིག་གི་རང་ལ་གནོད་པ་བྱས་ནས་རང་གི་དགྲར་ལངས་ཀྱང་སེམས་ཅན་འདི་དག་ལ་རང་ཉིད་སྐད་ཅིག་ཀྱང་མི་ཁྲོ་བར་སྔར་ཕ་མ་བྱེད་མྱོང་བས་ཕ་མ་བྱེད་པའི་སྐབས་སུ་དྲིན་གྱི་བསྐྱངས་པ་ཤ་སྟག་ཡིན་བསམ་ནས་ཕར་གནོད་པའི་ལས་སོགས་མི་བྱེད་པར་དྲིན་གཟོའི་ཐབས་ལ་འབད་ནས་མ་རྒན་སེམས་ཅན་དེ་དག་རང་གི་སྲོག་ལས་ཀྱང་གཅེས་པར་འཛིན་དགོས་པ་ཡིན།དེ་ཡང་བླ་མཆོད་ལས།འགྲོ་བ་འདི་དག་བདག་གི་དགྲར་ལངས་ཀྱང་།།སྲོག་ལས་གཅེས་པ་འཛིན་པར་བྱིན་གྱིས་རློབས།།ཞེས་གསུངས་སོ།།མདོར་ན་ཚེ་འདིའི་ཨ་མ་ནས་གཙོས་པའི་འགྲོ་བ་མཐའ་དག་ལ་གནོད་ལན་ཕན་པས་བསྒྲུབས་ནས་གནས་སྐབས་ཀྱི་བཀའ་དྲིན་དེ་ལྟར་གཟོ་དགོས་པ་ཡིན།དེ་ཡང།བྱང་ཆུབ་སེམས་དཔའི་སྤྱོད་པ་མདོ་ཙམ་གདམ་ངག་ཏུ་བྱས་པ་ལས།བྱས་ལ་དྲིན་གཟོ་སླར་ཕན་གདགས།།ཞེས་གསུངས་པ་ལྟར་བྱེད་དགོས་པ་ཡིན།